Elprisen i Danmark er næsten firedoblet siden nytår, og det kan mærkes i de nordjyske hjem. Ida Marie Moseby kommer med råd, som kan hjælpe dig gennem en dyr vinter.

Vi går en dyr vinter i møde, både med de stigende elpriser og en buldrende inflation. Fødevarenes priser presser sig opad, samtidig med at det bliver dyrere at opvarme boligen. Som det ser ud nu, så er det flere tusinde kroner ekstra hver måned, man skal finde frem i husholdningen. Netop nordjyderne kan blive ekstra hårdt ramt af energikrisen. Ser man på lønstatistikkerne, så er lønningerne lidt lavere i Nordjylland i gennemsnit end resten af landet. I torsdagens udsendelse af Fokus Live søgte TV2 Nord blandt andet svar på, hvad de enkelte hjem kan gøre for at spare penge på el. Forbrugerøkononom Ida Marie Moseby, som arbejder hos Nordea, kommer med gode råd til, hvad man kan gøre for at spare massevis af kroner gennem vinteren. Sluk for apparater Det er en god idé at se på, hvor den største strømsluger i hjemmet er, mener forbrugerøkonomen. - Hvis man har apparater, som man kan undvære, så er det et godt sted at sætte ind, siger Ida Marie Moseby. Jo bedre overblik over apparater, jo flere penge er der altså at spare. Isolér boligen Snart bliver det koldt udenfor, og der bliver brug for at skrue op for temperaturen indendørs for at holde varmen. Her er det ifølge Ida Marie Moseby godt at forberede sig allerede nu. - Hvis man kan se på, om man kan isolere sin bolig lidt bedre, så er det en god ting at gøre. Det er med til at spare på varmeregningen, siger hun. Planlæg dit elforbrug Elprisen er tårnhøj, men varierer i løbet af døgnet. Hvis man kan rykke sit forbrug til de tdspunkter, det er billigst, så er det et stor fordel. - Det er typisk billigst om formiddagen, omkring middagstid og om natten. Hvis man kan forskyde sit forbrug og for eksempel sætte opvaskemaskinen i gang om natten, i stedet for når man står og laver aftensmad, så kan der være mange penge at spare, siger Ida Marie Moseby. Selvom der ikke kan gives et konkret svar på elpriserne over vinteren, så tyder alt på, vi går en rigtig dyr vinter i møde. -	Vi håber selvfølgelig, at der kommer nogle løsninger, så det bliver billigere. Men mit bedste råd er at ruste sin økonomi bedst muligt og følge nogle af sparerådene for at kunne stå vinteren igennem økonomisk, siger Ida Marie Moseby. Se hele udsendelsen af Fokus Live her: